钦定古今图书集成/理学汇编/学行典/第272卷 > 闻龙 汪礼约
## 钦定古今图书集成/理学汇编/学行典/第272卷 > 闻龙 汪礼约

按《明外史隐逸传》：“闻龙字隐鳞，鄞人，尚书渊之孙也。
生有至性，五岁丧母，哭声感路人，事父定省中礼。既
就外傅，不肯治经生业，尝手执《高士传》一编，喜著山
林服，当授产腴者悉让其兄。念父垂老，非善调药饵，
不克延年，覃思医术，遂精通其理。父每晨兴，辄切脉
察容，视其安否，调饮食进之，寝则耳属于门，揣听喘”
息以为常。父没，哀毁过礼。以早背母，每忌日必衰绖，
哭祭尽哀，终身蔬食。性好山水，不欲离父膝下。出未
尝逾百里，惟游四明山，曾过旬日。当事重其人，每干
旄及门，辄谢不见日，惟书卷自娱。里人屠隆尝言：“鉴
水闻隐鳞作天际真人。”想。鉴水者，即龙所居鉴湖也。
卒年八十一。所著诗曰《幽贞草》《行药吟》。同时汪礼约，
字长文。祖玉，佥都御史。父垣，以门资出仕，文行著称礼约即尚书渊外孙，与龙为外兄弟，善诗文，工书法。
既承家学，复学诗于乡人沈明臣，日益有名。尝一入
京师，游于国学，即弃归，隐于大雷山房。大雷山者，唐
隐士谢遗尘所居，为入四明山之口，汪氏世居其下。
父垣更筑室山椒，高云宿栋，飞泉溅户，景色幽异。礼
约隐其中廿年，坐卧一楼，虽妻子莫睹其面。楼上遍
设楮笔，于左偏开一穴，下置五石大缸扃其外，每一
诗成，辄挼之而掷诸缸内。礼约诗既工，书又精楷，积
岁缸满，家人发视，好事者争攘取之。自是得传流人
间。其他撰著甚富，既没，悉散逸，无存者。